出峽
作者：蘇軾
朝代：宋

paragraphs: 入峽喜巉巌，出峽愛平曠。
吾心淡無累，遇境即安暢。
東西徑千里，勝處頗屢訪。
幽尋遠無厭，高絕每先上。
前詩尚遺略，不錄久恐忘。
憶從巫廟回，中路寒泉漲。
汲歸真可愛，翠碧光滿盎。
忽驚巫峽尾，巌腹有穿壙。
仰見天蒼蒼，石室開南向。
宣尼古廟宇，叢木作幃帳。
鐵楯橫半空，俯瞰不計丈。
古人誰架構，下有不測浪。
石竇見天囷，瓦棺悲古葬。
新灘阻風雪，村落去携杖。
亦到龍馬溪，茅屋沽村釀。
玉虛悔不至，實爲舟人誑。
聞道石最奇，寤寐見怪狀。
峽山富奇偉，得一知幾喪。
苦恨不知名，歷歷但想像。
今朝脫重險，楚水渺平蕩。
魚多客庖足，風順行意王。
追思偶成篇，聊助舟人唱。